Fauziyya D Sulaiman wacce aka fi sani da (Matar Bello Q far Q), An haife ta a unguwar Fagge ta jihar Kano a Shekarar 1981. Kuma ta kasance Marubuciyar litattafai ce sannan kuma marubuciyar labarin fina-finai. Haka nan Fauziyya na gabatar da shirin talabijin a tashar Arewa24. Fauziyya ta yi karatunta na Firamare a Makarantar Festival Primary School, daga nan ta wuce makarantar ‘yammata ta kwana Government Girls Secondary School ‘Yar gaya a shekara ta 1993, bayan ta kammala karatunta na Jiniya ta koma Makarantar Government Girls College Dala ta karasa karatunta daga shekara ta 1995 zuwa shekara ta 1998. Daga nan ta yi aure a shekara ta 1999. A shekara ta 2003 ta koma karatu a Makarantar College of Health Sciences, School of Hygiene inda ta yi Diploma a kan Assistant Nutritionist. Daga nan ta yi karatun satifiket a Makarantar School of Management, a kan Hotel and Catering Services. A game da rubutu kuwa ta fara rubuta littafi a shekarar 2002, inda ta rubuta littafinta na farko mai suna Me na yi mata?.